El ciclisme femení va ser protagonista este cap de setmana en la ciutat
26 de febrer 2018

​ ![](/media/fd4mulm0/38foto-2_cuerpo.jpg)  

El passat dissabte, 24 de febrer, va tindre lloc la 3a etapa de la II Setmana Ciclista Valenciana a la Glorieta de Sagunt. En este cas es va tractar de ciclisme femení d’elit, amb la participació de 29 equips, dels quals 24 eren estrangers i sumaven unes 174 ciclistes participants de 33 nacionalitats diferents. L’etapa va tindre eixida a Sagunt, on es dirigiria la cursa cap a Faura i, d’ací, cap a Torres Torres. Des de Torres Torres les ciclistes van tornar a Sagunt on van realitzar un esprint especial a la Glorieta. Després de completar este recorregut per segona vegada, la cursa es va dirigir cap al port de muntanya de l’Oronet, i va finalitzar amb l’arribada a la plaça de l’Ajuntament de València.

L’esdeveniment va començar a les 10.00 h amb el muntatge d'elements de logística de la competició, ja que l’eixida era a les 12.00 h. En poc més de mitja hora, els camions, caravanes i cotxes de suport tècnic van envair la Glorieta i la plaça Major de Sagunt, la qual s’havia habilitat com a pàrquing exclusiu de l’acte. Mentre els equips anaven arribant, algunes de les ciclistes es preparaven per a esta tercera etapa. Pocs minuts abans de l’inici de la carrera, els equips ciclistes es van presentar en un escenari que va ser instal·lat al costat del “terraet” de la Glorieta.

![](/media/o4lhnbil/38foto-1_cuerpo.jpg)  
  
 

A les 12.00 h es va realitzar la tallada de la cinta i la inauguració de l’etapa, en què van participar l’alcalde de Sagunt, Quico Fernández, el regidor d’Esports, Miguel Chover, i el president del Club Ciclista Escapada, Rubén Donet. Moments després, les 174 ciclistes començarien la que va ser l’etapa més llarga de la competició, amb 137 kilòmetres de recorregut. El regidor, Miguel Chover, va declarar que “**Sagunt torna a estar al mapa a nivell esportiu”**. A més, vista la participació de les esportistes i l’assistència del públic, va afegir que **“esperem poder tornar a repetir un esdeveniment així ja que, a escala esportiva, és molt important”.**

Les ciclistes encarregades de dur els mallots principals en esta etapa van ser les classificades de la segona etapa: Hannah Barnes (Canyon Sram Racing) amb el mallot líder; Ashleigh Moolman-Passio (Cervelo – Bigla Pro Cycling) amb el mallot de muntanya; Abby-Mae Parkinson (Trek-Drops) amb el mallot de categoria Sub-23; Belle de Gast (Parkottel Valhenburg)amb el mallot d’esprints, i Alba Teruel (Movistar Women Team) amb el mallot de la classificació autonòmica. Al final de l’etapa, en classificació general, la victòria va ser per a la italiana Marta Bastianelli (Ale Cipollini), seguida de Hannah Barnes (Canyon Sram Racing) i Ashleigh Moolman-Pasio (Cervelo – Bigla Pro Cycling).

La tercera etapa de la II Setmana Ciclista Valenciana no va ser sols una activitat de ciclisme, sinó que va suposar un gran pas per a la visibilitat de l’esport femení tant en la localitat com en tota la Comunitat Valenciana. Les ciclistes van fer una exhibició de resistència i esportivitat que va impressionar els assistents.

![](/media/cbqervf5/38foto-3_cuerpo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/el-ciclisme-femeni-va-ser-protagonista-este-cap-de-setmana-en-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/el-ciclisme-femeni-va-ser-protagonista-este-cap-de-setmana-en-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ciclisme-femeni-va-ser-protagonista-este-cap-de-setmana-en-la-ciutat/ "Linked In")
*   [](mailto:?body=https://aytosagunto.es/va/actualitat/el-ciclisme-femeni-va-ser-protagonista-este-cap-de-setmana-en-la-ciutat/)